Document ID: 32004R0826

Tarybos reglamentas (EB) Nr. 826/2004
2004 m. balandžio 26 d.
draudžiantis importuoti Atlanto melsvuosius tunus (Thunnus thynnus), kurių kilmės šalis Pusiaujo Gvinėja ir Siera Leonė, ir panaikinantis Reglamentą (EB) Nr. 2092/2000
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) žuvų ištekliai yra išsenkantys gamtiniai ištekliai ir juos būtina apsaugoti biologinės pusiausvyros ir visuotinio maisto saugumo sumetimais,
(2) Tarptautinė komisija dėl Atlanto tuno apsaugos (ICCAT), kurios susitariančiąja šalimi yra ir Europos bendrija, 1994 m. priėmė veiksmų planą, kad būtų užtikrintas Atlanto melsvųjų tunų išsaugojimo programos efektyvumas.
(3) ICCAT susitariančiosios šalys, kurių žvejai priversti mažinti Atlanto melsvųjų tunų sugavimus, gali efektyviai valdyti minėtas atsargas, jeigu visos ne ICCAT šalys, žvejojančios Atlanto melsvuosius tunus, bendradarbiaus su ICCAT ir laikysis jos apsaugos ir valdymo priemonių.
(4) ICCAT pripažino Pusiaujo Gvinėją ir Sierą Leonę šalimis, kurių laivai žvejoja Atlanto melsvuosius tunus mažindami organizacijos tunų apsaugos priemonių efektyvumą, savo išvadas pagrįsdama duomenimis apie žuvų sugavimus, prekybą ir laivų stebėjimą.
(5) Šiuo metu Atlanto melsvųjų tunų, kurių kilmės šalis Belizas, Pusiaujo Gvinėja ir Hondūras, importas draudžiamas 2000 m. rugsėjo 28 d. Tarybos reglamentu (EB) Nr. 2092/2000, draudžiančiu importuoti Atlanto melsvuosius tunus (Thunnus thynnus), kurių kilmės šalis Belizas, Hondūras ir Pusiaujo Gvinėja [1].
(6) ICCAT atkreipė dėmesį, kad sustiprėjo bendradarbiavimas su Hondūru Atlanto melsvųjų tunų apsaugos srityje. Metiniame savo posėdyje 2001 m. ICCAT rekomendavo panaikinti bet kokį Atlanto melsvųjų tunų importo draudimą, kurį susitariančios šalys taikė Hondūrui.
(7) ICCAT atkreipė dėmesį, kad pagerėjo bendradarbiavimas su Belizu Atlanto melsvųjų tunų išsaugojimo srityje. Metiniame savo posėdyje 2003 m. ICCAT rekomendavo nuo 2004 m. sausio 1 d. panaikinti bet kokį Atlanto melsvųjų tunų importo draudimą, kurį susitariančios šalys taikė Belizui.
(8) Veiksmai, kurių ėmėsi ICCAT, kad Pusiaujo Gvinėja ir Siera Leonė laikytųsi Atlanto melsvųjų tunų apsaugos ir valdymo priemonių, nedavė jokių rezultatų.
(9) ICCAT rekomendavo susitariančiosioms šalims imtis atitinkamų priemonių ir uždrausti bet kokį Atlanto melsvųjų tunų produktų importą iš Siera Leonės bei toliau drausti importą iš Pusiaujo Gvinėjos. Šios priemonės bus panaikintos, kai tik bus nustatyta, kad šios šalys savo žvejybai taiko ICCAT priemones. Todėl šias priemones turėtų įgyvendinti Bendrija, turinti išimtinę kompetenciją šiuo klausimu.
(10) Šios priemonės atitinka Bendrijos įsipareigojimus, kylančius iš kitų tarptautinių susitarimų.
(11) Todėl skaidrumo sumetimais Reglamentas (EB) Nr. 2092/2000 turėtų būti panaikinamas ir pakeičiamas šiuo reglamentu,
PRIĖMĖ ŠĮ REGLAMENTĄ:
1 straipsnis
Šiame reglamente "importas" - tai muitinės procedūros, nurodytos 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą [2], 4 straipsnio 15 dalies a punkte, 15 dalies b punkte ir nuo 16 dalies a punkto iki 16 dalies f punkto.
2 straipsnis
1. Atlanto melsvųjų tunų (Thunnus thynnus), kurių kilmės šalis Pusiaujo Gvinėja ir Siera Leonė ir kurie klasifikuojami KN kodų ex03019990, 03023500, ex03027000, 03034500, ex03038000, ex03041038, ex03041098, ex03042045, ex03049097, ex03051000, ex03052000, ex03053090, ex03054980, ex03055980 ir ex03056980 subpozicijose, importas į Bendriją yra draudžiamas.
2. Bet koks perdirbtų produktų, gautų iš Atlanto melsvųjų tunų, nurodytų pirmojoje straipsnio dalyje ir klasifikuojamų kodų ex16041411, ex16041416, ex16041418 ir ex16042070 subpozicijose, importas yra draudžiamas.
3 straipsnis
Šis reglamentas netaikomas 2 straipsnyje nurodytiems produktams, kurių kilmės šalis Siera Leonė, jeigu kompetentingoms nacionalinėms valdžios institucijoms pateikiamas pakankamas įrodymas, kad šie produktai reglamento įsigaliojimo dieną jau buvo gabenami į Bendrijos teritoriją, ir jeigu jie išleidžiami į laisvą apyvartą ne vėliau kaip per 14 dienų nuo tos dienos.
4 straipsnis
1. Reglamentas (EB) Nr. 2092/2000 panaikinamas.
2. Nuorodos į panaikintą reglamentą laikomos nuorodomis į šį reglamentą.
5 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. balandžio 26 d.

Labels: 3
18
6